Was macht me eigentlech, we me e tag lang nüt z tüe het? Zersch mau no chli döse. Gäge mittag toucht dr buur vom vortag uf u ladet üs zum zmittag y. Es git feini nudle mit salat, gchochete rüebli u fleisch. U zum dessert no e schtudänteschnitte :-). A däre schteu no mau es härzlechs MERCI für die tolli gaschtfründschaft! Am namittag vertöörle mr üs d zyt mit türmliboue und mit em  geographii-schpili. Seer beliebt uf dr ganze reis isch o es schpili, wo sech dr eint e gägeschtand usdänkt u dr anger mues mit de richtige frage usefinge, wele gägeschtand gsuecht isch.